## Cinema Jove concedix el premi ‘Un futur de cine’ a l’actriu María Romanillos

*** La jove intèrpret, premiada per *La casa*, estarà a València per a rebre el guardó en la gala inaugural del certamen, el pròxim 19 de juny**

El Festival Internacional de Cine de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), concedirà enguany el premi ‘Un futur de cine’ a l’actriu María Romanillos (Madrid, 2004).

El certamen, que celebrarà la seua 40a edició del 19 al 28 de juny, completa així els seus guardons abans d’iniciar la present edició.

La jove intèrpret estarà a València el pròxim 19 de juny per a arreplegar el guardó durant la gala inaugural del festival. El divendres 20 al matí celebrarà una trobada amb el públic i a la vesprada presentarà el curtmetratge *Hormiguilla* (Fran Granada, 2024) i el llargmetratge *La casa* (Álex Montoya, 2024) en La Filmoteca.

Romanillos passa a formar part de l’històric de premiats de Cinema Jove, que aposta amb el guardó ‘Un futur de cinema’ per valorar el talent jove amb projecció nacional i internacional. Es tracta d’un premi que ha reconegut actrius i actors hui consolidats. És el cas de noms com Elena Anaya, Fele Martínez, Greta Fernández, Elena Martín, Carlos Areces, Pablo Molinero, Aura Garrido i Amaia Romero, entre molts altres.

María Romanillos té en el seu haver diversos reconeixements importants tot i la seua joventut. El seu paper al costat de Juana Acosta en *Las consecuencias* (Claudia Pinto, 2021) li va fer guanyar el Premi millor actriu d’un llargmetratge iberoamericà de ficció en el Festival Internacional de Cine de Guadalajara (Mèxic) i la Biznaga de Plata a la millor interpretació femenina de repartiment en el Festival de Màlaga. A més, la seua participació en *La casa* la va portar a guanyar el Premi Lola Gaos a la millor interpretació femenina de repartiment.

“Des de la seua aparició en *Las consecuencias*, estava clar que María Romanillos havia arribat per a quedar-se”, descriu el director de Cinema Jove, Carlos Madrid, que assegura que este és un talent jove que, a més, posa en solfa els rols no sempre protagonistes i la seua importància en les ficcions cinematogràfiques que veiem.

“En poques ocasions un actor o actriu de repartiment destaca d’eixa manera entre un grapat d’actors consolidats. Un bon exemple és *La casa*, que no ha sigut més que la confirmació del seu talent”, opina el director de Cinema Jove.

La intèrpret va nàixer a Madrid en 2004 i es va formar en diferents vessants de l’art interpretatiu en l’Estudi Juan Codina, l’Escola de Teatre Cuarta Pared i l’Escola de Cine Primera Toma.

Abans del seu debut en la pel·lícula *Las consecuencias* (2021), va participar en sèries com *Antidisturbios* (2020) de Rodrigo Sorogoyen, *Historias para no dormir* (2021) o *Maricón perdido* (2021) sobre la vida de l’escriptor Bob Pop, a més de participar en les dos temporades de la sèrie *Paraíso* (2021).

**El cine com a casa**

Després de la seua premiada actuació en Las consecuencias, ha actuat en *No mires a los ojo*s (Félix Viscarret, 2022); en *13 exorcismo*s (Jacobo Martínez, 2022), i en *Norberta* (Sonia Escolano i Belén López Albert, 2024) juntament amb Luis Bermejo i Adriana Ozores.

Al mateix temps que visita València, l’actriu estarà en les pantalles de tot el món per formar part del repartiment de la sèrie *Olympo* (2025).

A més, l’actriu acaba d’estrenar el curtmetratge *Hormiguilla* (2025) en el Festival de Màlaga, i de protagonitzar el *thriller El cuento del lobo* (Norberto López Amado, 2025), basada en l’obra de teatre *Duda razonable* de Borja Ortiz de Gondra i estrenada en el Festival de Cine Iberoamericà de Huelva.

Fecha: 12/06/2025